Document ID: /fineweb-2-swissfilter-quality_10-filterrobots/filtered/02670.jsonl.gz/60

Tarptautinė elementariųjų dalelių meistriškumo pamoka dalyvius (-es) kasmet supažindina su priešakinėmis mokslinių tyrimų linijomis ir leidžia praktiškai išbandyti naujausius tyrimų metodus bei įrankius. Renginys pritraukia dešimtis tūkstančių dalyvių iš daugiau nei pusšimčio šalių visame pasaulyje.
Europos branduolinių mokslinių tyrimų organizacijoje (CERN) veikiantis Didysis hadronų priešpriešinių srautų greitintuvas (angl. Large Hadron Collider, LHC) yra didžiausias tokio tipo instrumentas pasaulyje. Įgreitintas ir susidūrusias daleles – protonus – fiksuoja 4 milžiniški detektoriai, iš kurių vienas yra Kompaktiškasis miuonų solenoidas (angl. Compact Muon Solenoid, CMS).
Šiuo detektoriumi gautų eksperimentinių duomenų analizė, kartu su paskaitomis yra unikali galimybė moksleiviams, studentams ir visuomenei giliau pažinti CERN laboratorijoje atliekamus eksperimentus, tyrimų sritis, patiems (-ioms) prisiliesti prie nelengvo dalelių fizikų darbo. Tai padeda ugdyti dalyvių mokslinio komunikavimo kompetencijas, parodo bendradarbiavimo svarbą atliekant unikalius ir svarbius visuomenei tyrimus.
Renginio tikslas – moksleivius (-es), mokytojus (-as), studentus (-es) ir visuomenę supažindinti su fundamentiniais tyrimais, jų praktine reikšme, mokslo tarpdiscipliniškumu ir tarptautiškumu.
Registracija į renginį VILINIUJE
Registracija į renginį KAUNE BAIGTA
Renginio organizatoriai: Vilniaus universiteto Fizikos fakulteto Branduolių ir elementariųjų dalelių fizikos sklaidos centras (VU), Kauno technologijos universitetas (KTU), Vilniaus Gedimino technikos universitetas (Vilnius TECH).
Renginį finansuoja: CERN-LT Konsorciumas ir Lietuvos vyriausybė.
Tarptautinio organizatoriaus puslapis: https://physicsmasterclasses.org